**ΕΠΕΤΕΙΑΚΗ ΕΚΔΗΛΩΣΗ ΜΕ ΤΗΝ ΕΥΚΑΙΡΙΑ ΤΗΣ ΠΑΓΚΟΣΜΙΑΣ ΗΜΕΡΑΣ ΑΝΘΡΩΠΙΝΩΝ ΔΙΚΑΙΩΜΑΤΩΝ**

**ΠΡΟΕΔΡΙΚΟ ΜΕΓΑΡΟ – 11 Δεκεμβρίου, 2017.**

**ΧΑΙΡΕΤΙΣΜΟΣ ΑΠΟ ΤΟΝ ΠΡΟΕΔΡΟ ΤΟΥ ΑΝΩΤΑΤΟΥ ΔΙΚΑΣΤΗΡΙΟΥ ΜΥΡΩΝΑ ΝΙΚΟΛΑΤΟ.**

**Εξοχότατε Κύριε Πρόεδρε της Κυπριακής Δημοκρατίας,**

**Κυρίες και Κύριοι,**

Χαιρετίζοντας τη σημερινή εκδήλωση θα επικεντρωθώ κυρίως στη Δικαστική Εξουσία που είναι ο, κατ΄ εξοχήν, θεματοφύλακας και προασπιστής των δικαιωμάτων του ανθρώπου.

Τιμούμε σήμερα την ημέρα των Δικαιωμάτων του Ανθρώπου. Τα δικαιώματα αυτά διασφαλίζονται επαρκώς, μόνο μέσα στα πλαίσια του Κράτους Δικαίου. Κράτος Δικαίου σημαίνει ότι ουδείς είναι υπεράνω του νόμου και ότι όλοι είναι ίσοι ενώπιον του νόμου. Σημαίνει επίσης ότι το Κράτος λειτουργεί στη βάση των νόμων και μόνο, και ότι οποιαδήποτε ενέργεια, εκτός των νομίμων πλαισίων, είναι κολάσιμη.

Κράτος Δικαίου υπάρχει, στα δημοκρατικά πολιτεύματα, στα οποία γίνεται σεβαστή η αρχή της Διάκρισης των Εξουσιών, της οποίας ακρογωνιαίος λίθος είναι η ανεξαρτησία της Δικαστικής Εξουσίας.

Οι αρχαίοι Έλληνες και ειδικά ο Αριστοτέλης αναγνώρισαν πρώτοι την ύπαρξη και τη σημασία της αρχής της Διάκρισης των Εξουσιών σε ένα δημοκρατικό πολίτευμα. Οι αρχαίοι Έλληνες ήταν επίσης εκείνοι που επεσήμαναν πρώτοι τη σημασία του Κράτους Δικαίου, όταν αναφέρθηκαν στο «Δεσπότη Νόμο» εννοώντας ότι ο Νόμος είναι αυτός που διέπει τις σχέσεις μεταξύ κράτους και πολιτών καθώς και τις σχέσεις των πολιτών μεταξύ τους.

Ως έχων την τιμή να βρίσκομαι επικεφαλής της Δικαστικής Εξουσίας στην Κυπριακή Δημοκρατία, αισθάνομαι και δηλώνω υπερήφανος για το επίπεδο ανεξαρτησίας που απολαμβάνει η Κυπριακή Δικαιοσύνη. Θα μπορούσα να πω ότι η ανεξαρτησία της Κυπριακής Δικαιοσύνης είναι υποδειγματική ακόμα και μεταξύ των πιο προηγμένων Κρατών Μελών της Ευρωπαϊκής Ένωσης, των παλαιών δημοκρατιών. Είμαι ακόμα, ιδιαιτέρως, υπερήφανος για την εντιμότητα και την αμεροληψία της Κυπριακής Δικαιοσύνης, που πρέπει να προστατευθούν ως κόρη οφθαλμού. Είναι σημαντικό ότι από την ανεξαρτησία της Κύπρου μέχρι σήμερα δεν υπήρξε οποιαδήποτε περίπτωση καταδίκης Δικαστή για διαφθορά.

Η απονομή της δικαιοσύνης στην Κυπριακή Δημοκρατία είναι και αξιόπιστη και υψηλού επιπέδου, όπως διαπιστώθηκε και κατά τις ενταξιακές διαπραγματεύσεις μεταξύ Ευρωπαϊκής Ένωσης και Κυπριακής Δημοκρατίας.

Η Κυπριακή Δικαιοσύνη συνέβαλε ακόμα, ενεργά, στην προάσπιση της οντότητας της Κυπριακής Δημοκρατίας με την επίκληση και την εφαρμογή του Δικαίου της Ανάγκης, από το 1964, που είχε ως αποτέλεσμα τη διασφάλιση της ομαλής λειτουργίας του Κράτους κάτω από φοβερά αντίξοες συνθήκες. Οι αντίξοες συνθήκες κατέστησαν πολύ χειρότερες από το 1974, με το χουντικό πραξικόπημα, την Τουρκική εισβολή και τη συνεχιζόμενη παράνομη κατοχή μεγάλου μέρους του εδάφους της Κυπριακής Δημοκρατίας από την Τουρκία, που είχε ως συνέπεια τη βάναυση και μαζική παραβίαση των δικαιωμάτων και Ελληνοκυπρίων και Τουρκοκυπρίων και μελών των θρησκευτικών ομάδων.

Η Κυπριακή Δικαιοσύνη όμως, παρά τα σημαντικά πλεονεκτήματά και επιτεύγματά της, αντιμετωπίζει ένα σοβαρότατο πρόβλημα αναφορικά με την ταχύτητα της. Υπάρχουν μεγάλες καθυστερήσεις στην εκδίκαση, κυρίως, των αστικών υποθέσεων. Οι καθυστερήσεις αυτές οφείλονται σε πληθώρα λόγων, οι οποίοι επισημάνθηκαν από το Ανώτατο Δικαστήριο και τέθηκαν υπόψιν του Αρχηγού του Κράτους και των άλλων δύο εξουσιών, οι οποίες διαχειρίζονται και τα δημόσια οικονομικά. Υπάρχει, μεταξύ άλλων, έλλειψη Δικαστών και προσωπικού στα δικαστήρια. Υπάρχουν κτίρια δικαστηρίων, όπως αυτό του Επαρχιακού Δικαστηρίου Λευκωσίας που δεν περιποιούν τιμή στην Κυπριακή Δημοκρατία. Δεν έχει εισαχθεί, ακόμα, στη δικαστική υπηρεσία, σύστημα μηχανογράφησης και ηλεκτρονικής δικαιοσύνης και λειτουργούμε με απαρχαιωμένους Θεσμούς Πολιτικής Δικονομίας.

Οι προαναφερόμενες αδυναμίες του συστήματος απονομής της Δικαιοσύνης, απολήγουν σε παραβίαση του ανθρώπινου δικαιώματος για απονομή της Δικαιοσύνης, μέσα σε εύλογο χρόνο. Είναι συνταγματικόν καθήκον της συντεταγμένης Πολιτείας να παρέχει στη Δικαστική Εξουσία, η οποία δεν διαχειρίζεται δημόσιο χρήμα και δεν έχει τον δικό της προϋπολογισμό, όλα τα απαραίτητα εφόδια για επιτέλεση του έργου της, με επάρκεια και μέσα σε εύλογο χρόνο.

Η Κυπριακή Δημοκρατία πλήρωσε και δυστυχώς συνεχίζει να πληρώνει αποζημιώσεις ένεκα της παραβίασης του δικαιώματος απονομής της δικαιοσύνης μέσα σε εύλογο χρόνο. Επιπρόσθετα η μή ταχεία και αποτελεσματική απονομή της δικαιοσύνης συνιστά ισχυρό αντικίνητρο για ξένους και Κύπριους επενδυτές και απομακρύνει την Κύπρο από τον φιλόδοξο στόχο της να καταστεί επιχειρηματικό και εμπορικό κέντρο, στην περιοχή.

Για να είμαι δίκαιος, όμως, θα πρέπει να αναγνωρίσω ότι τα τελευταία χρόνια έγιναν και γίνονται μεγάλα και σημαντικά βήματα προς την ορθή κατεύθυνση, της επίσπευσης της απονομής της Δικαιοσύνης. Με ικανοποίηση σημειώνω ότι δημιουργήθηκε Πρωτοβάθμιο Διοικητικό Δικαστήριο από τις αρχές του 2016, με πολύ θετικά αποτελέσματα. Δημιουργήθηκε Τμήμα Μεταρρύθμισης και Επιμόρφωσης των Δικαστών το οποίο θα ανυψώσει το επίπεδο των Δικαστών. Βρισκόμαστε σε προχωρημένο στάδιο για τη δημιουργία Εμπορικού Δικαστηρίου, Ειδικού Διοικητικού Δικαστηρίου Διεθνούς Προστασίας και την εισαγωγή της ηλεκτρονικής δικαιοσύνης. Είμαστε, ακόμα, σε προχωρημένες διαβουλεύσεις με εμπειρογνώμονες της Ευρωπαϊκής Ένωσης, την οποία και ευχαριστούμε για τη βοήθεια της, με σκοπό την ουσιαστικήν αναδιάρθρωση της Δομής και της Λειτουργίας των Δικαστηρίων και τον εκσυγχρονισμό των Θεσμών Πολιτικής Δικονομίας που, αν επιτευχθούν, θα έχουν πολύ θετικές επιπτώσεις στο όλο δικαστικό και νομικό μας σύστημα. Εκφράζω την ικανοποίηση μου, για όσα έγιναν και όσα προγραμματίζονται να γίνουν στο νευραλγικό τομέα της Δικαιοσύνης και είμαι βέβαιος ότι απηχώ και τη θέση του Ανωτάτου Δικαστηρίου, ως Συλλογικού Οργάνου, σ΄ αυτό το ζήτημα.

Με όλα αυτά ευελπιστώ, Κύριε Πρόεδρε, ότι όχι μόνον η ποιότητα της Κυπριακής Δικαιοσύνης θα παραμείνει σε υψηλά επίπεδα και θα βελτιωθεί ακόμη περισσότερο αλλά και ότι η ταχύτητα και η αποτελεσματικότητα της θα βελτιωθούν σε τέτοιο βαθμό που να είναι μέσα σε αποδεκτά πλαίσια για ένα σύγχρονο και προηγμένο Κράτος, Μέλος της Ευρωπαϊκής ΄Ενωσης.

Εύχομαι ότι με μια βιώσιμη και λειτουργική λύση του Κυπριακού προβλήματος, σύμφωνη με τις αρχές του Ευρωπαϊκού και του Διεθνούς Δικαίου και με τη βελτίωση της ταχύτητας και της αποτελεσματικότητας της απονομής της Δικαιοσύνης στην Κυπριακή Δημοκρατία, το επίπεδο προστασίας των Δικαιωμάτων του Ανθρώπου, σε όλη την επικράτεια της Δημοκρατίας, και για όλους τους κατοίκους της, θα ανέβει κατακόρυφα, με όλα τα ευεργετικά αποτελέσματα.